Miriam Makeba

Miriam Makeba (akit csak Mama Afrikának neveztek; eredeti neve: Zenzile Makeba) (Johannesburg, 1932. március 4. – Castel Volturno, 2008. november 10.) Grammy-díjas dél-afrikai énekesnő, dalszövegíró, színésznő, emberjogi aktivista. A világzene (world music) egyik állócsillaga volt. Előadóművészete, személyisége és társadalmi szerepe emelte erre a rangra. 1963-ban az ENSZ-ben elmondott apartheid-ellenes beszéde tette a popzenén túl is világszerte ismertté. 

Leghíresebb száma a Pata Pata című dal, (feldolgozta többek között Thalía), de szintén óriási népszerűségnek örvend a Ring Bell, Ring Bell (feldolgozta többek között Goldie Hawn 1972-es első és egyetlen albumán), a Malaika és a Jol'inkomo című dala. Utóbbi többek között a Transamerica film betétdala.

Életrajz 
Édesanyja szvázi származású, édesapja a xhosza törzsből származott. Mindössze hatéves volt, amikor meghalt édesapja. Gyerekként az iskolában és templomi kórusokban kezdett énekelni. A testvérbátyja jazz-lemezeit hallgatva Billie Holiday, Sarah Vaughan és Ella Fitzgerald a kedvenceivé váltak.

Az egyik unokatestvére meghívta zenekarába (The Cuban Brothers), így kezdődött el professzionális pályája. A 20. század ötvenes évei dél-afrikai jazz-zenéjének egyik ikonja lett. Dél-Afrikában ekkor a szving és a rhythm and blues stílus, a big band előadások lavinaszerűen hódítottak. Az afrikai fekete muzsikusok saját képükre formálva az Amerikából átvett zenei nyelvet, kialakítottak egy sajátos stílust, a marabit.
Miriam Makebára hazájában először 1954-ben figyeltek fel, amikor a Manhattan Brothers együttesben énekelt. A következő énekegyüttes, amelyben részt vett, a Skylarks volt. Az átütő sikert egy musical, a King Kong hozta el számára, 1959-ben. Ezután Amerikába utazott, ahol Harry Belafontéval és más jelentős előadóval együtt lépett fel. A Pata Pata című száma  1967-ben világsláger lett. Ez volt az első afrikai szám az amerikai „Top ten”-ben.

1959-től száműzetésben élt a Come Back Africa című filmben való részvétele miatt. 1966-ban Grammy-díjat kapott. 1968-tól az Egyesült Államokban is „feketelistára” tették, miután házasságot kötött Stokely Carmichaellel, a Fekete Párducok polgárjogi mozgalom egyik vezetőjével. Az énekesnő szerepe az emberi jogokért folyó világméretű harcban ismertséget és megbecsülést szerzett neki a popzene világán messze túl. 1990-ben visszatérhetett Dél-Afrikába, ahol Nelson Mandela és az apartheid ellen küzdő más személyiségek lelkesen fogadták.

1964-ben összeházasodott Hugh Masekelával, de két évvel később elváltak.

2004-ben bekerült a 100 legfontosabb dél-afrikai személyt tartalmazó tekintélyes listába (Top 100 Great South Africans). 2008. november 9-én az énekesnő a Nápoly melletti Castel Volturnóban lépett fel egy a koncerten, amit a camorra által halálraítélt író, Roberto Saviano mellett rendeztek olasz és külföldi művészek részvételével. Makeba a koncert után rosszul lett, majd szívroham következtében meghalt.

Életrajzi könyve „Makeba: My Story” címmel jelent meg.

2013. március 4-én a Google megemlékezett Miriam Makebáról 81. születésnapja alkalmából, és a kereső logóján az ő fotója szerepelt.

Lánya Bongi Makeba, énekesnő volt. Szülés utáni szövődmények következtében 1985-ben, 34 évesen halt meg.

Stúdióalbumok 

 Miriam Makeba: 1960 – RCA LSP2267
 The Many Voices Of Miriam Makeba: 1960 – Kapp KL1274
 The World Of Miriam Makeba: 1963 – RCA LSP2750
 The Voice of Africa: 1964 – RCA LSP2845
 Makeba Sings: 1965 – RCA LSP3321
 An Evening With Belafonte/Makeba (közös album Harry Belafonte-val): 1965 – RCA LSP3420
 The Magic of Makeba: 1965 – RCA LSP3512
 The Magnificient Miriam Makeba: 1966 – Mercury 134016
 All About Miriam: 1966 – Mercury 134029
 Miriam Makeba In Concert!: 1967 – Reprise RS6253
 Pata Pata: 1967 – Reprise RS6274
 Makeba!: 1968 – Reprise RS6310
 Live in Tokyo: 1968 – Reprise SJET8082
 Keep Me In Mind: 1970 – Reprise RS6381
 A Promise: 1974 – RCA YSPL1-544
 Live In Conakry – Appel A L'Afrique: 1974 – Sonodisc SLP22
 Miriam Makeba & Bongi: 1975 – Sonodisc SLP48
 Live in Paris: 1977 – CD6508
 Country Girl: 1978 – Sonodisc ESP165518
 Comme Une Symphonie d'Amour: 1979
 Sangoma: 1988 – WB 925673-1
 Welela: 1989 – Gallo CDGSP3084
 Eyes On Tomorrow: 1991 – Gallo CDGSP3086
 Sing Me A Song: 1993 – CDS12702
 Homeland, 2000 – Putumayo PUTU1642
 Live at Berns Salonger, Stockholm, Sweden, 1966: 2003 – Gallo Music GWVCD-49
 Reflecting, 2004 – Gallo Music GWVCD-51
 Makeba Forever, 2006, Gallo Music CDGURB-082

Összeállítások 
 The Queen Of African Music – 17 Great Songs, 1987
 Africa 1960-65 recordings, 1991
 Eyes On Tomorrow, 1991
 The Best Of Miriam Makeba & The Skylarks: 1956–1959 recordings, 1998
 Mama Africa: The Very Best Of Miriam Makeba, 2000
 The Guinea Years, 2001
 The Definitive Collection, 2002
 The Best Of The Early Years, 2003

Érdekesség

 Makeba természetesen gyakran énekelt anyanyelvén (xhosza nyelv). Ennek egyik sajátossága a csettintgetés.
 Csettintgetés bemutatása, „Click song” Miriam Makebától.

További információk 
Malaika
Miriam Makeba with Hugh Masekela – Soweto Blues
Mama Africa, Mika Kaurismäki (Finnország) dokumentumfilmje; 2011
 
 Miriam Makeba az Internet Movie Database oldalain

Jegyzetek 

Dél-afrikai énekesek
Grammy-díjasok
1932-ben született személyek
2008-ban elhunyt személyek
Emberjogi aktivisták
Johannesburgiak
Dél-afrikai nők